<classify> MBUNGE wa Mtera, Livingstone Lusinde CCM amesema upinzani wa nchini ni wa udumavu wa kisiasa kutokana na matendo wanayoyaonesha kupitia wabunge wake.Lusinde alitoa kauli hiyo wakati akichangia Bajeti ya Ofisi ya Rais, Tawala za Mikoa na Serikali za Mitaa Tamisemi na Menejimenti ya Utumishi wa Umma na Utawala bora. Alikuwa akijibu mchango uliotolewa na Mbunge wa Mbeya Mjini, Joseph Mbilinyi Sugu Chadema aliyemshauri Rais John Magufuli, kutangaza nyongeza ya mshahara kwenye sherehe za wafanyakazi za Mei Mosi zinazotarajiwa kufanyika kitaifa mkoani Mbeya.Mbilinyi alisema, Wafanyakazi wana hali mbaya, namshauri Rais John Magufuli kwenye Mei Mosi akija Mbeya atangaze nyongeza ya mshahara maana tangu aingie madarakani miaka mitatu sasa hajaongeza hata ndururu. Lusinde alimjibu Umeona wapi mbunge anampangia Rais cha kufanya, unampangiaji kazi baba yako? Upinzani wa Tanzania uliwahi sana ndio maana wanaleta matatizo na wamejikuta wanadumaa...Nalitangazia Bunge leo juzi upinzani wa Tanzania ni wa udumavu wa kisiasa, mnataka kufanya maandamano ya nini? Mnataka ruhusa kufanya kampeni kabla ya wakati kwa nini ...tukiwa kwenye chai mnasema mnaunga mkono serikali kwa kazi nzuri inayofanya lakini mkija bungeni mnasema tofauti. Aliitaka serikali kufuata sheria na isimbembeleze mtu awe upinzani au CCM, yeyote achukuliwe hatua...dawa imeingia hiyooo. Mbunge wa Mkinga, Dustan Kitandula CCM alitaka mikoa yenye utapiamlo wa zaidi ya asilimia 40, watengewe fedha za lishe. Mikoa hiyo ni Dodoma, Ruvuma, Katavi, Geita na Kigoma.  <topic>: KITAIFA 